text: অভয়নগরে সড়ক দুর্ঘটনায় শ্রমিকের মৃত্যু
  যশোর অভয়নগরে সড়ক দুর্ঘটনায় শ্রমিকের মৃত্যু
  অভয়নগর (যশোর) প্রতিনিধি ॥ অভয়নগরে সড়ক দুর্ঘটনায় রবিউল ইসলাম (৪০) নামে এক ঘাট শ্রমিক ও গলায় ওড়না পেঁচিয়ে মীম (১৪) নামে এক মিল শ্রমিক আত্মহত্যা করেছে। শনিবার সকালে উপজেলার প্রেমবাগ স্কুলের সামনে যশোর-খুলনা মহাসড়কে ট্রাকের ধাক্কায় রবিউল ইসলামের মৃত্যু হয় এবং এ ঘটনায় অপর দুইজন ঘাট শ্রমিক আহত হন। আহতদের হাসপাতালে ভর্তি করা হয়েছে। নিহত রবিউল ইসলাম বাঘারপাড়া উপজেলার ভিটাবল্লা গ্রামের লাল মিয়ার ছেলে।
  একই দিন দুপুরে উপজেলার রাজঘাট মাইলপোস্ট এলাকায় নিজ ঘরে গলায় ফাঁস লাগিয়ে আত্মহত্যা করে মিল শ্রমিক মীম। তবে মীমের আত্মহত্যা রহস্যজনক বলে দাবি করেছে এলাকাবাসী। নিহত মীম মাইলপোস্ট এলাকার মৃত মোসলেম শিকদারের ছোট মেয়ে। সে আকিজ জুট মিলে অস্থায়ী শ্রমিকের কাজ করতো। পৃথক দুটি ঘটনায় অভয়নগর থানায় মামলা প্রক্রিয়াধীন।
  সরেজমিনে গিয়ে দেখা যায়, টিনের চাল দেয়া কাঠের ঘরের মাঝ বরাবর বাঁশের সাথে ফাঁস দেয়া ওড়না পেঁচানো আছে। ঘরের মধ্যে চানাচুর ভাজা ও চাটনি অর্ধেক খাওয়া অবস্থায় পড়ে আছে, পাশে একটি মোবাইল ফোনে গান বাঁজছে। বিছানা এলোমেলো।
  এ ব্যাপারে অভয়নগর থানার ভারপ্রাপ্ত কর্মকর্তা (ওসি) মো. তাজুল ইসলাম বলেন, সড়ক দূর্ঘটনায় রবিউল ইসলাম নামে এক ঘাট শ্রমিকের মৃত্যু হয়েছে। ঘাতক ট্রাকটি আটকের জন্য অভিযান চলছে। মীমের আত্মহত্যার ঘটনাটিও খতিয়ে দেখা হচ্ছে। পৃথক ঘটনায় মামলা দায়েরের প্রক্রিয়া চলছে।